VIBY: Robotten Lucy afviger aldrig fra sit fastlagte spor på gulvet af Yami Sushi i Viby Centeret, hvor hun hver eneste dag, som en anden Sisyfos, utrættelig triller frem og tilbage med mad til restaurantens gæster.

De to isdesserter på bakken frister heller ikke Lucy. Selvom hun med sit runde og blanke udseende kunne ligne en rigtig sukkergris, er hun kun til vekselstrøm.

Hvordan er hun som medarbejder?

– Hun er lidt langsom. Jeg kunne godt sætte farten op, men så er jeg bange for, det går galt. Men hun er en god hjælp, særligt når vi har travlt, siger Yaping Wang, daglig leder i Yami Sushi.

Isene er til to piger, der sidder ved et af de bagerste borde i restauranten.

- Der er noget japansk over hende. Er der ikke meget af sådan noget dernede, spørger Anna Niss.

Hun rækker ud efter den ene is på bakken.

- Det er rigtig sjovt, og så er det smart, at tjeneren ikke selv behøver at gå herned, siger veninden Laura Husted.

Den anden is er til hende. Klapper man Lucy kærligt på hånden - "knuckles" eller "high five" virker sikkert også - triller hun tilbage til køkkendøren efter næste ret.